Yhdysvaltalaisen hevibändin jäsenet olivat ihmeissään päädyttyään bändipaidoissaan ja farkuissaan iltapukukansan keskelle tapaamaan ulkoministeriä ja Elli Haloota.

Anthraxin rumpali Jon Dette (vas.), Slayerin ääniteknikko Gene Provencio ja Anthraxin basisti Frank Bello tutustuivat Helsingin yöhön. ANNE RASK

Iltalehti törmäsi maanantain vastaisena yönä kadulla Anthrax-yhtyeen jäseniin, jotka olivat juuri lähdössä hotellille käytyään Kämpissä Linnan juhlien jatkoilla.

Miehet eivät tosin tienneet Kämpiin mennessään, että kyseessä ovat presidentin itsenäisyyspäivän vastaanoton viralliset jatkot.

- Me halusimme vain oluet! Mutta wow, mikä meininki! Osasitko sinä odottaa, että siellä on niin paljon ihmisiä, Anthraxin basisti Frank Bello kyseli.

Miestä nauratti etenkin se, että yhtäkkiä kesken tavallisen illan hän tapasi Suomen ulkoministerin.

- MTV haastatteli minua, kun yhtäkkiä toimittaja vetäisi ohikulkenutta miestä hihasta ja esitteli minulle, että tässä on Suomen ulkoministeri!

Muusikot tajusivat pian Kämpiin tultuaan, mistä on kyse. Bändi oli kuullut presidentin vastaanotosta ja jopa katsonut sitä televisiosta.

- Sitten Kämpissä näimme heti saman pyörätuolissa istuvan naisen, jonka olimme nähneet televisiossa. Tajusimme, että tämä on paikka, jonne vieraat tulevat jatkoille!

Tungoksesta huolimatta miehet onnistuivat saamaan oluet, joita varten saapuivat baariin.

Ulkoministerin lisäksi heidän mieleensä jäi tapaaminen Linnassa vieraana olleen Haloo Helsinki! -yhtyeen Ellin kanssa.

- Hän on kuulemma todella suosittu täällä. Hän oli niin mukava ja ihana, aion kuunnella hänen musiikkiaan YouTubesta tänään.

Anthraxin basistin seurassa olivat saman yhtyeen rumpali John Dette ja Slayer-hevibändin ääniteknikko Gene Provencio. Anthrax ja Slayer esiintyvät maanantai-iltana Hartwall Areenalla.

- Olemme esiintyneet Suomessa usein. Te suomalaiset rakastatte metallia!

Suomeen tullessaan miehet huvittuivat lentolippujensa yksityiskohdasta.

- Lennon numero oli 666 ja kohteena oli hell (helvetti), miehet nauroivat viitaten Helsinki-Vantaan lentokentästä käytettyyn Hel-lyhenteeseen.